Solidariteit bekommerd oor aanbevelings in verslag oor private gesondheidsorg(Foto: pixabay) Solidariteit se Beroepsgilde vir Gesondheidspraktisyns sê hy is bekommerd oor verskeie aanbevelings in die Mededingingskommissie se markondersoek na die koste van private gesondheidsorg. Die Mededingingskommissie sal glo in samewerking met die Raad op Gesondheidsberoepe in Suid-Afrika (HPCSA) bepaal wat buitensporige fooie is en dit regstel. Die uitslag van die jare lange ondersoek na die stand van mededinging in die private gesondheidsorgsektor is uiteindelik bekend gemaak. Die kommissie het bevind die private gesondheidsorgsektor word gekenmerk deur hoë en stygende koste vir gesondheidsorg- en medieseskema-dekking. “Die mark word gekenmerk deur sterk gekonsentreerde finansierings- en fasiliteitsmarkte, ontmagtigde en oningeligte verbruikers, ’n algemene afwesigheid van waardegebaseerde aankope, mediese praktisyns wat aan min regulering onderworpe is en mislukking van aanspreeklikheid op baie vlakke,” het die verslag gelui. Daar is verder bevind dat die private gesondheidsorgsektor gebrekkig bestuur word en dat die departement van gesondheid nie sy bestaande wetgewende bevoegdhede gebruik om die private gesondheidsorgsektor te bestuur nie. Dit het daartoe gelei dat gereelde hersienings soos deur die wet vereis word, nie gedoen is nie en reguleerders nie voldoende aanspreeklik gehou word nie. Die ondersoek het voorts bevind dat die hospitaalgroepe Netcare, Mediclinic en Life die bedryf oorheers. “In 2016 was hul markaandeel gegrond op beddens (en opnames) 31% (33%); 26,8% (28,6%); en 25,3% (28,5%) onderskeidelik.” Die kommissie het onder meer ook gesê ŉ meer mededingende private gesondheidsorgmark sal lei tot laer koste en pryse, meer waarde vir geld vir verbruikers, en moet innovering in die lewering en finansiering van gesondheidsorg bevorder. Hennie Biermann, hoof van Solidariteit se Beroepsgilde vir Gesondheidspraktisyns, meen sommige aanbevelings kom neer op prysvasstelling vir private gesondheidspraktisyns. Hy het gesê luidens die Mededingingskommissie se verslag word bykomende aanbevelings gemaak vir onder meer prysregulering vir private hospitale en vir die dienste van gesondheidspraktisyns in die privaat mediese sektor. “Die oorregulering van die gesondheidsektor maak dit net moeiliker vir dokters om noodsaaklike dienste te verskaf aan ŉ bevolking waarvoor daar reeds te min gesondheidspraktisyns is. Die verslag het bevestig dat daar ŉ tekort aan dokters en veral spesialiste in sekere dele van die land ondervind word, en ons loop die risiko om hierdie beroepsgemeenskap nog verder te vervreem,” het Biermann gewaarsku. Die Beroepsgilde vir Gesondheidspraktisyns het die Solidariteit Navorsingsinstituut opdrag gegee om die verslag sorgvuldig te bestudeer. “Na aanleiding van hierdie studie sal ons die direkte omvang van die uitwerking op gesondheidspraktisyns verstaan en die gilde sal dan sy strategie daarvolgens aanpas. Ons sal op grond daarvan verdere stappe doen,” het Biermann gesê.